Mestské zastupiteľstvo v Žiline na základe § 6 zákona č. 369/90 Zb., o obecnom zriadení, ako aj vyhlášky č. 46/85 Zb., o postupe pri úmrtí a o pohrebníctve vydáva všeobecné záväzné
NARIADENIE
mesta o cintorínskom poriadku a poplatkoch za cintorínske služby.

č. 1/1996

Čl. 1

Úvodné ustanovenia

1.	Cintorínsky poriadok sa vzťahuje na všetky cintoríny v územnom obvode mesta Žiliny.
2.	Správu cintorínov vykonáva správca, ktorého poverí mesto Žilina.
3.	Správca zabezpečuje komplexné požiadavky obyvateľstva na úseku cintorínskych služieb.
4.	Správca je povinný viesť evidenciu o prideľovaní miest hrobov, starať sa o vzhľad cintorínov. Zabezpečuje výsadbu a údržbu zelene, úpravu chodníkov a čistotu areálu cintorínov, zabezpečuje vývoz odpadkov a zásobovanie vodou.
5.	Správca je povinný zabezpečiť údržbu vojenských hrobov a hrobov význačných osobností.

Čl. 2 

Rozdelenie cintorínov

Rozdelenie miest hrobov na cintorínoch vykonáva správca cintorína na základe projektov, alebo následných rozhodnutí Mestského úradu Žilina.

Čl. 3 

Pochovávanie

1.	O tom, na ktorom cintoríne má byť pochované telo zosnulej osoby, rozhoduje spravidla ten, kto pohreb objednáva. Pritom platí zásada, že zosnulý má byť pochovaný na cintoríne v tom obvode, kde mal trvalé bydlisko. V sporných alebo osobitných prípadoch rozhoduje o tom správca cintorína.
2.	Zosnulý má byť pochovaný spravidla do 96 hodín, nie však pred uplynutím 48 hodín od úmrtia. Dočasne sa ukladá v dome smútku alebo v zariadení pre uloženie mŕtvych. Jeho premiestnenie do týchto zariadení treba uskutočniť najneskôr do 8 hod po prehliadke mŕtveho. Do 8 hod sa neráta čas medzi 22,00 hod a 6,00 hod.
3.	Telá zosnulých, nespopolnené pozostatky, ukladajú sa do zeme hrobov alebo hrobiek len na cintorínoch.
4.	Hĺbka hrobu na uloženie telesných pozostatkov mŕtveho je 160 cm pri jednej hĺbke a 200 cm pri prehĺbenom hrobe na dvojité pochovávanie.
5.	Urny s popolom zomrelých ukladajú sa na cintorínoch do miest na to určených (urnové háje). Urny do hrobu, hrobky alebo do pomníka -náhrobku, ukladajú sa len v tom prípade, keď sa jedná o uloženie do rodinného hrobu.
6.	Ak sú splnené všetky predpísané podmienky pre druh pohrebu, ktorý si zosnulý za svojho života zvolil, treba podľa možnosti jeho prianiu vyhovieť. Ak si zosnulý za svojho života neurčil priamo ani nepriamo druh pohrebu, urči ho ten, kto pohreb objednáva. Ak bol určený pohreb spopolnením, spopolnené ostatky musia byť uložené na vyhradenom mieste cintorína.
7.	Zosnulí sa ukladajú spravidla len po jednom do každého hrobu, pokiaľ dôležitý všeobecný záujem nevyžaduje uloženie do spoločného hrobu (napr. epidémia).
Správa cintorína môže na žiadosť oprávnenej osoby alebo s jej súhlasom dovoliť, aby do toho istého hrobu boli uložené ďalšie pozostatky príbuzných, pripadne aj iné osoby . Pokiaľ neuplynula tlecia doba, treba na to súhlas Okresného hygienika (lekára), za podmienok ním stanovených. Toto povolenie je povinný si obstarať objednávateľ pohrebu a odovzdať správcovi cintorína k uloženiu.

Čl. 4 

Exhumácia tela mŕtveho alebo ostatkov

1.	Pred uplynutím tlecej doby (10 rokov) sa môže telo mŕtveho (ostatky) vyňať zo zeme (exhumovať) z úradnej moci alebo na žiadosť pozostalých . Exhumácia sa vykoná len za prítomnosti zástupcov správy cintorína, ak osobitný predpis nestanovuje inak.
2.	Na žiadosť pozostalých možno vykonať exhumáciu len výnimočne z osobitných závažných dôvodov so súhlasom Okresného hygienika a to len vtedy, ak je tiež preukázané, že sa na tom dohodli osoby blízke zosnulému.
3.	Náklady na exhumáciu hradí objednávateľ exhumácie.

Čl. 5 

Prepožičiavanie miesta pre hrob, hrobku alebo urnu

1.	Správa cintorína je povinná prepožičať miesto na hrob alebo hrobku minimálne na tleciu dobu a miesto na urnu na 20 rokov od prvého uloženia. Stavba hrobky musí byť ukončená do jedného roka, ináč nárok na miesto zaniká. Prepožičaním vzniká právo na užívanie miesta na hrob tomu, komu bolo prvýkrát prepožičané a prechádza na osoby jemu blízke (§ 116 Občianskeho zákonníka). Ak to pomery na cintoríne umožňujú, správa cintorína je povinná prepožičať miesto na hrob ešte na ďalšiu dobu, v opačnom prípade musí o tom včas upovedomiť toho, komu doteraz bolo miesto prepožičané.
2.	Po uplynutí doby, na ktorú bolo miesto na hrob prepožičané, naloží sa s ostatkami, urnami a náhrobkami obdobne ako pri zrušení cintorína.
3.	Správa cintorína podľa situačného plánu cintorína vedie evidenciu voľných miest a možností na ďalšie pochovávanie po uplynutí tlecej doby, ak právo na prepožičané miesto nebolo obnovené a zaniklo.
4.	Nárok na prepožičanie určitého miesta na cintoríne nie je určený. O prepožičaní miesta sa vyhotoví písomná dohoda medzi správou cintorína a objednávateľom. Na základe tejto dohody v medziach určených týmto poriadkom má objednávateľ právo:
•	zriadiť na prepožičanom mieste hrob, dvojhrob a pod.,
•	uložiť do zeme telo zosnulého alebo spopolnené pozostatky,
•	upraviť povrch miesta (urobiť náhrobok, vysadiť kvety a pod.)
Prepožičaním miesta nevzniká oprávnenému k tomuto miestu právo vlastníka.
Prevod práva na miesto môže previesť len správca   cintorína na písomný návrh oprávneného. V prípade úmrtia    prechádza právo na dediča alebo inej oprávnenej osoby. Dohody oprávneného o prevode práva na miesto s treťou osobou nie sú pre správu cintorína záväzné. Právo na miesto sa poukazuje :
a)	v starších prípadoch cintorínskou evidenciou správcom cintorína s potvrdenkou o zaplatení poplatku za prepožičanie miesta, ako aj iným hodnoverným dokladom (zmluvou),
b)	u nových prípadov písomnou dohodou a potvrdením o zaplatení poplatku podľa cenníka platného v čase pohrebu. 
Rovnaké ustanovenie piati aj pre prepožičanie miesta na   ďalšiu dobu. Aj pre tento úkon je potrebná písomná dohoda.
5.	Pre hrob alebo hrobku môže byť prepožičané miesto o týchto rozmeroch:
•	pre hrob (hrobku) dospelého 110 x 245 cm
•	pre dvojhrob (hrobku) dospelých 210 x 245 cm
•	pre hrob dieťaťa do 6 rokov 80 x 140 cm
•	pre hrob dieťaťa do 14 rokov 90 x 200 cm
Táto plošná výmera obsahuje i plochu na vybudovanie obrubníka alebo hrobky.
6.	Pre uloženie urny sa prepožičiava miesto o rozmeroch 100 x 100 cm.
7.	Na každé prepožičané miesto vytýči správa cintorína hranice. Porušovanie týchto hraníc sa posudzuje ako priestupok.

Čl. 6

Starostlivosť o prepožičané miesto

1.	Oprávnený je povinný udržiavať prepožičané miesto v riadnom stave.
2.	Ak správa cintorína zistí nedostatky v starostlivosti o prepožičané miesto, vyzve oprávneného, aby ich v primeranej lehote odstránil. Ak sa tak nestane, alebo nie je známa adresa oprávneného, alebo ak je nebezpečenstvo z omeškania, urobí správa cintorína potrebné opatrenia na náklady oprávneného.
3.	Zvädnuté alebo ináč znehodnotené kytice, vence a iné netrvanlivé ozdoby, je správa cintorína oprávnená z jednotlivých hrobov ich aj sama odstrániť.
4.	Oprávnený sa môže so správou cintorína dohodnúť o odplatnom udržiavaní prepožičaného miesta (pravidelná úprava, výsadba kvetín a pod.)
5.	Oprávnený môže na prepožičanom mieste urobiť ďalšie úpravy (výsadbu kríkov, stromov, umiestnenie lavičiek a iné) len so súhlasom správy cintorína.

Čl. 7 

Stavby na cintoríne

1.	Na vybudovanie akejkoľvek stavby na cintoríne alebo úpravy už jestvujúcej stavby (hrobu, náhrobku, rámu), je možné len s predchádzajúcim súhlasom správy cintorína. Tým nie je nahradený súhlas stavebného úradu, ak je tento podľa osobitných predpisov potrebný.
2.	Pri vyhotovení stavby alebo pri jej úprave, musí sa stavebník riadiť pokynmi správcu, najmä pokiaľ ide o tvar, rozmery, výzdobu alebo druh použitého materiálu.
3.	Po ukončení prác je stavebník povinný na svoj náklad vyčistiť okolie hrobu a odstrániť prebytočný stavebný materiál.
4.	Nie je prípustné bez súhlasu správy cintorína odpredávať alebo odstraňovať vybudované stavby. Bez písomného súhlasu správy cintorína nie je dovolené vynášať z cintorína časti náhrobkov, hrobové ozdoby, kvety a pod.

Čl. 8 

Práce na cintoríne

1.	Telá zosnulých smú do hrobu ukladať len zamestnanci určení správou cintorína. Vo výnimočných prípadoch môže správa cintorína povoliť, aby telá zosnulých uložili do hrobu iné osoby. Spopolnené pozostatky môžu s povolením správy cintorína uložiť na prepožičané miesto aj iné osoby (pozostalí).
2.	Výkopy a iné zemné práce, najmä obkladanie a formovanie hrobov môžu vykonávať len osoby určené správou cintorína, ak správa cintorína nepovolí výnimku.

Čl. 9 

Zánik práva

1.	Ak uplynie doba, na ktorú je správa cintorína povinná prepožičať miesto (článok 5), zanikne právo na miesto, ak:
a)	pomery na cintoríne znemožňujú prepožičanie miesta na ďalšiu dobu,
b)	nie je zaplatený poplatok na ďalšiu tleciu dobu pred    uplynutím pôvodnej lehoty,
c)	ak cintorín alebo jeho časť má byť podľa úradného   rozhodnutia zrušený, uzatvorený,
d)	ak prepožičané miesto alebo hrobka nie je udržiavaná v dobrom stave.
Správa cintorína je povinná najmenej 6 týždňov pred uplynutím lehoty upozorniť oprávneného na tieto skutočnosti a pokiaľ ide o ustanovenie pod písmenom b) a d) aj to, že oprávnený poplatok nezaplatil alebo neurobil nápravu.
Ak nie je známa adresa oprávneného, upozorní správca cintorína na tieto skutočnosti verejnou vyhláškou.
2.	Keď právo na prepožičanie miesta zanikne , správa cintorína vyzve oprávneného, alebo ak je adresa neznáma, verejnou vyhláškou, aby do 6 mesiacov odstránil náhrobky, rámy a pod. Ak oprávnený v určenej lehote výzve nevyhovie, správa cintorína odstráni náhrobky, rámy a pod., a uskladní ich na náklady oprávneného. Po uplynutí 1 roku od zániku práva, naloží správa cintorína s takýmito predmetmi podľa § 35 Obč. zákonníka ako s vecami opustenými. Obdobne sa pokračuje aj pokiaľ ide o hrobky.
3.	Správa cintorína je povinná vyvesiť do 31. januára na cintoríne oznam o končiacich lehotách prepožičaných hrobových miest v príslušnom roku a kópiu zaslať na vedomie poslancovi príslušného volebného obvodu.
4.	Hroby, hrobky a urny, o ktorých sa rozhodlo, že majú kultúrnu hodnotu alebo historický význam (hroby významných osôb, umelecké diela a pod.), nesmú byť (s výnimkou zrušenia cintorína) odstránené ani po uplynutí doby, na ktorú bolo miesto prepožičané.
5.	Pozostatky a urny po zániku práva na prepožičané miesto sa buď ponechajú na doterajšom mieste, alebo sa uložia do zeme na inom vyhradenom mieste.

Čl. 10 

Vstup na cintorín

1.	Cintoríny sú verejnosti prístupné v ročnom období od 16. apríla do 15. júna denne od 7,00 hod do 20,00 hod. V období od 16. júna do 31. augusta denne od 7,00 hod. do 21,00 hod. V období od 1. septembra do 7. novembra denne od 7,00 hod do 20,00 hod. V období od 8. novembra do 15. apríla denne od 7,30 hod do 18,00 hod. Správa cintorína môže v osobitných prípadoch obmedziť pristúp verejnosti.
2.	Deťom do 10 rokov je vstup na cintorín dovolený len v sprievode dospelých osôb.
3.	Každý návštevník cintorína je povinný pred určenou zatváracou hodinou bez osobitného upozornenia cintorín opustiť.
4.	S motorovými vozidlami alebo s inými poťahmi možno na cintorín vchádzať len so súhlasom správcu cintorína.

Čl. 11 

Zrušenie cintorína

1.	Správa cintorína zverejní rozhodnutie o zrušení cintorína najmenej jeden rok pred dňom, ktorým sa cintorín zrušuje. Pritom upozorní užívateľov miest, ako sa naloží s ostatkami a príslušenstvom hrobu v prípade, že sa o ne sami v lehote najmenej 6 týždňov odo dňa zrušenia nepostarajú.
2.	Ak cintorín alebo jeho časť nevyhovuje zdravotnému alebo inému všeobecnému záujmu, Mestský úrad zakáže pochovávanie na ňom alebo cintorín zruší.
3.	Po zrušení cintorína sa ostatky uložené v zemi ponechávajú na mieste, ak oprávnení prepožičiavaných miest neumiestnia v určenej lehote ostatky na inom cintoríne.
4.	Náhrobky a ostatné príslušenstvo hrobu, ktoré oprávnení neodstránia v určenej lehote, odstráni na ich náklad organizácia, v záujme ktorej sa cintorín ruší.
5.	Cintorín možno zrušiť až po uplynutí tlecej doby od uloženia posledného zosnulého. Na účely, ktorých je potrebné terén prehĺbiť, možno zrušený cintorín použiť až po uplynutí 20 rokov od posledného pohrebu. Ak sa pritom príde na ostatky, uložia sa do zeme na vyhradenom mieste, alebo sa spopolnia.
6.	Ak ide o všeobecný záujem, po prevoze ostatkov na iný cintorín sa môže zrušiť cintorín aj pred uplynutím tlecej doby od uloženia posledného mŕtveho. Ak tlecia doba neuplynula, treba spolu s ostatkami previezť aj príslušenstvo hrobu (náhrobky, obrubníky a iné). Náklady spojené s predčasným zrušením cintorína znáša organizácia, v záujme ktorej bol cintorín zrušený.

Čl. 12 

Cenník

Za prepožičanie miest na cintoríne sa stanovujú tieto ceny: 
1.	Prepožičanie miesta na hrob alebo urnu v zemi vrátane miesta pre príslušenstvo hrobu (bez ohľadu na vek zomrelého) na dobu 10 rokov :

•	za jednohrob ..... ...........................   250 Sk
•	za dvojhrob ...................................   500 Sk

Čl. 13 

Záverečné ustanovenia

1.	Správca  cintorína je  povinný zabezpečiť trvalé vyvesenie tohoto poriadku na vhodnom a prístupnom mieste na cintoríne.
2.	Porušovanie tohoto poriadku sa postihuje, ak nejde o  trestný čin, ako priestupok podľa zák.č.372/90 Zb. v znení zák.č.542/90 Zb.

Toto nariadenie bolo schválené na zasadnutí mestského zastupiteľstva v Žiline, dňa 22. 2. 1996. Nadobúda účinnosť 15. dňom po vyvesení na úradnej tabuli.

Dňom nadobudnutia účinnosti tohto nariadenia sa ruší nariadenie MsNV v Žiline zo dňa 25. 1.1990 o poriadku pre cintoríny a doplnok k poriadku pre cintoríny č.12/1993 Mestského zastupiteľstva v Žiline.

Nariadenie nadobúda účinnosť dňom 8. 3. 1996.

Ing. Miroslav Adámek v.r.					.Ing. Ján Slota v.r. 
prednosta mestského úradu					primátor mesta Žilina